Diari Oficial de la Generalitat Valenciana


Sumari del DOGV 2847, del 14-10-1996 (1996/839532)

ACORD de 12 de juny de 1996, de la Comissió Territorial d'Urbanisme, relativa a l'aprovació d'algun dels punts de la modificació número 1 de les normes subsidiàries de Novetlè (10 punts).
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2847

Data del DOGV
:   14-10-1996

Secció del DOGV
:   ALTRES DISPOSICIONS

Número del document
:   1996/839532


Data del document
:   12-06-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 12 de juny de 1996, de la Comissió Territorial d'Urbanisme, relativa a l'aprovació d'algun dels punts de la modificació número 1 de les normes subsidiàries de Novetlè (10 punts).   
La Comissió Territorial d'Urbanisme de València, en la sessió celebrada el 12 de juny de 1996, va adoptar el següent acord:  
Vist l'expedient tramés per l'Ajuntament de Novetlè, referit a la modificació número 1 de les normes subsidiàries, relativa a 10 punts, i, de conformitat amb els següents:  
Antecedents de fet  
Primer  
El projecte es va sotmetre a informació pública mitjançant un acord del Ple de l'Ajuntament en la sessió del dia 26 de setembre de 1995, i, després del pertinent període d'informació pública, en què no s'hi presentà cap al·legació, el va aprovar provisionalment el mateix òrgan el dia 7 de febrer de 1996.  
Segon  
El projecte consta de memòria justificativa, ordenances, plànols d'informació i plànols d'ordenació. S'han aportat tres còpies del projecte, que estan diligenciades com cal.  
Tercer  
La modificació conté 10 punts, el contingut de la qual s'analitza tot seguit:  
1. Rotonda a l'avinguda del doctor Simarro: consisteix en la construcció d'una rotonda en la intersecció de l'antiga travessera de la carretera VV-2081 amb el pas superior sobre la variant i el ferrocarril. Afecta terrenys de sòl urbà residencial intensiu (945 m2), que es transformen en sistema viari (240 m2), i la resta (705 m2) s'incorpora al sòl apte per a urbanitzar residencial que hi confronta.  
2. Desplaçament de vial en zona residencial de baixa densitat  
Consisteix en un lleuger desplaçament de vial (es trasllada 6 metres en direcció est), en la zona residencial de baixa densitat -que està sense consolidar- per a evitar la tala d'un grup de pins d'alt port.  
3. Supressió d'un vial en la UE 3: consisteix en la supressió d'un vial que preveien les normes vigents en la unitat d'execució número 3. Es justifica en el fet que el sòl està ocupat per edificacions, es perd la continuïtat del viari amb el que s'ha modificat en el punt anterior i que la connexió viària del sòl apte per a urbanitzar residencial es resoldrà en millors condicions des de la nova rotonda proposada en el punt 1 de la present modificació.  
4. Reducció de parcel·la mínima en zona residencial de baixa densitat: es redueix la superfície de parcel·la mínima en la zona residencial de baixa densitat, que passa de 200 m2 a 180 m2. Es justifica en el fet que sent els fons de les parcel·les aproximadament de 30 metres, no es permetria aplicar el front mínim de parcel·la, que és de 6 metres.  
La justificació aportada manca de fonament, ja que no es pot oblidar que el front mínim de parcel·la és una regulació, com el seu mateix nom indica, amb caràcter de mínim, però res no impedeix que els fronts de parcel·la superen aqueixa dimensió mínima. Per tant, caldrà justificar adequadament la proposta.  
5. Subdivisió del sector SAU-R 2: se subdivideix el sector SAU-R 2 en dos sectors, prenent com a línia de divisió el camí de la Bola. Es justifica en el fet que la iniciativa de la propietat del sud és més dinàmica que la part nord, per la qual cosa han demanat la separació amb la finalitat de deslligar-se i facilitar la gestió.  
En aquesta qüestió cal tenir en compte el que estableix l'article 17.4 de la Llei Reguladora de l'Activitat Urbanística, segons el qual el pla determinarà la seqüència lògica del seu desenvolupament territorial, i es definirà un ordre bàsic de prioritats per a l'execució de les actuacions integrades previstes. D'acord amb aquests criteris, a la vista del model territorial definit per les normes subsidiàries vigents, no es considera oportú desenvolupar abans el sector sud que el nord, ja que quedaria una zona vacant intermèdia, i, a més, no es podria establir una bona comunicació amb el vial principal constituït per l'antic traçat de la carretera.  
6. Reajust de delimitacions d'àmbits: SAU-S, SAU-I i UE 1: es reajusten lleugerament les delimitacions de diversos àmbits urbanístics: sector SAU-S, sector SAU-I i unitat d'execució número 1.  
La redelimitació del sector SAU-S no és correcta, ja que el límit entre aquest sector i el nou sector SAU-R 2A haurà de permetre urbanitzar completament -en tota l'amplària- el nou vial que normalment discorrerà seguint aproximadament el camí de la Bola. D'altra banda, el trencament que es planteja, ajustant-se a límits de propietat en l'extrem nord-est, no compleix els criteris de delimitació de sectors fixats en l'article 20 de la Llei Reguladora de l'Activitat Urbanística.  
7. Adscripció del parc urbà als SAU: de la totalitat del parc urbà -que inicialment estava adscrit enterament al sector SAU-R 1- s'adscriu una part d'aquest (1.800 m2) al sector SAU-R 2A, a fi d'obtenir més prompte i amb gestió àgil aquests terrenys, ja que el sector 2A és el més dinàmic.  
Caldria considerar aquesta determinació segons el que resulte de les observacions formulades respecte del punt 5 de la modificació.  
8. Desqualificació d'una parcel·la de SUI: s'exclou de la qualificació de sòl urbà industrial edificable un tros de parcel·la que la Conselleria d'Obres Públiques, Urbanisme i Transports va expropiar per a realitzar la variant, que passa a classificar-se de sòl no urbanitzable de protecció de la carretera.  
Respecte d'aquest punt, hi ha un informe desfavorable de la Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports, que es transcriu en l'apartat d'observacions del present informe.  
9. Alteracions de paràmetres en usos industrials i magatzems: no s'entén el contingut de la modificació proposada.  
10. àrees de repartiment en sòl urbà i percentatge d'aprofitament subjectiu: es delimiten àrees de repartiment en sòl urbà, fent-les coincidir amb les unitats d'execució. En realitat, aquesta determinació no té cap transcendència, ja que la disposició transitòria tercera, punt 3.a, de la Llei Reguladora de l'Activitat Urbanística estableix que si no s'ha determinat l'aprofitament tipus, es prendrà com a tal l'aprofitament mitjà de la unitat d'execució. Però, a més, no s'aporta el càlcul de l'aprofitament tipus, sinó que es dóna solament el resultat final.  
D'altres, es minoren els aprofitaments subjectius en les unitats d'execució en sòl urbà, per aplicació de percentatges del 90% i 95% respecte de l'aprofitament tipus.  
Quart  
Novetlè té normes subsidiàries aprovades definitivament per la Comissió Territorial d'Urbanisme, el dia 27 de setembre de 1994. La població era de 585 habitants el dia 1 de gener de 1990.  
Cinqué  
El dia 14 de març de 1996, es va demanar un informe als següents organismes: Demarcació de Carreteres de l'Estat del Ministeri de Foment; Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports; Servei d'Explotació de Vies i Obres de la Diputació Provincial, i Direcció de Patrimoni i Urbanisme de RENFE.  
De tots ells, fins a la data d'emissió del present informe, se n'han emés aquests: informe favorable de RENFE, de 29 de març de 1995; informe desfavorable de la Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports, de 10 d'abril de 1996, per les circumstàncies que més endavant es detallaran.  
Sisé  
La Comissió Informativa de la Comissió Territorial d'Urbanisme de València, en la sessió del dia 5 de juny de 1996, va emetre un informe relatiu al projecte que ens ocupa, amb la qual cosa es compleix el que preceptua l'article 11 del Decret 77/1996, de 16 d'abril, del Govern Valencià, pel qual aprova el Reglament dels òrgans Urbanístics de la Generalitat Valenciana.  
Fonaments de dret  
Primer  
La tramitació és correcta, de conformitat amb el que estableix l'article 55.1, per remissió de l'article 38, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en avant, LRAU).  
Segon  
La Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports va emetre un informe, el dia 10 d'abril de 1996, amb caràcter favorable, excepte per al punt número 8 de la modificació, relatiu a la desclassificació com a SUI edificable d'una xicoteta parcel·la propietat de la Conselleria d'Obres Públiques, Urbanisme i Transports, ja que «no queda justificada la desclassificació d'una parcel·la per raons de la seua propietat, sinó que pareix més just un repartiment, entre tots els propietaris del sector, de la càrrega que comporta l'existència d'una zona de protecció per a la carretera».  
Tercer  
A la vista de les observacions formulades respecte dels punts de la modificació, resulta que hi ha punts que es poden aprovar definitivament i altres que procedeix suspendre la seua aprovació definitiva fins que s'esmenen les deficiències.  
Quart  
Respecte del punt 10, el 8 de juny de 1996, es publica en el Butlletí Oficial de l'Estat el Reial Decret Llei 5/1996, de 7 de juny, de mesures alliberadores en matèria de sòl i col·legis professionals, l'entrada en vigor del qual es produeix el dia 10 de juny de 1996. Atés que aquest reial decret llei poguera tenir una incidència directa en el desenvolupament de les previsions que la modificació que ens ocupa planteja, i als efectes que l'Ajuntament considere la seua posició sobre l'expedient en tramitació en relació amb el nou text normatiu, s'acorda no entrar a conéixer l'expedient de modificació de pla.  
Cinqué  
Atés que es tracta d'un instrument de planejament que modifica parcialment les determinacions d'un altre anterior, caldrà adjuntar-hi un document de refosa que reflectisca tant les noves determinacions com les que queden en vigor, a fi de reemplaçar l'antiga documentació, de conformitat amb el que estableix el darrer paràgraf de l'article 28 de la LRAU.  
Sisé  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva de les normes subsidiàries, i de les modificacions, de conformitat amb les disposicions transitòries segona i setena de la Llei Reguladora de l'Activitat Urbanística, en relació amb l'article 10.a, per remissió de l'article 9.1, tots dos del Decret 77/1996, de 16 d'abril, del Govern Valencià, pel qual aprova el Reglament dels òrgans Urbanístics de la Generalitat Valenciana.  
En vista d'aquests antecedents, la Comissió Territorial d'Urbanisme de València, acorda:  
Primer  
Aprovar definitivament els punts 1, 2 i 3.  
Segon  
Suspendre l'aprovació definitiva dels punts 4, 5, 6, 7, 8 i 9.  
Tercer  
Deixar damunt la taula el punt 10.  
Tots ells relatius a la modificació número 1 de les normes subsidiàries de Novetlè (10 punts).  
Contra aquesta resolució, que no exhaureix la via administrativa, s'hi podrà interposar un recurs ordinari, davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de recepció de la present notificació.  
Tot això, sense perjudici de poder presentar-hi qualsevol altre recurs que es considere pertinent.  
València, 12 de juny de 1996.- El secretari de la Comissió Territorial d'Urbanisme: José Manuel Palau.